Komission tiedonanto neuvostolle Ilmastonmuutosta koskevan Yhdistyneiden Kansakuntien puitesopimuksen pöytäkirjaa ja Kioton pöytäkirjan muuttamista koskevat neuvottelut /* KOM/2009/0249 lopull. */





[pic] | EUROOPAN YHTEISÖJEN KOMISSIO | Bryssel 20.5.2009 KOM(2009) 249 lopullinen KOMISSION TIEDONANTO NEUVOSTOLLE Ilmastonmuutosta koskevan Yhdistyneiden Kansakuntien puitesopimuksen pöytäkirjaa ja Kioton pöytäkirjan muuttamista koskevat neuvottelut KOMISSION TIEDONANTO NEUVOSTOLLE Ilmastonmuutosta koskevan Yhdistyneiden Kansakuntien puitesopimuksen pöytäkirjaa ja Kioton pöytäkirjan muuttamista koskevat neuvottelut Tulevaa kansainvälistä ilmastosopimusta koskevia neuvotteluja käydään kahdessa rinnakkaisessa ad hoc –työryhmässä ilmastonmuutosta koskevan Yhdistyneiden Kansakuntien puitesopimuksen (UNFCCC) ja Kioton pöytäkirjan puitteissa: sopimustyöryhmässä (AWG-LCA) ja Kioton työryhmässä (AWG-KP). Yhteisö ja jäsenvaltiot ovat sitoutuneet siihen, että Kööpenhaminassa saadaan joulukuussa 2009 aikaan maailmanlaajuinen ja kokonaisvaltainen ilmastosopimus, jonka oikeudellinen muoto voi vaihdella. Kyseeseen voisi tulla esimerkiksi Kioton pöytäkirjan perusteellinen muuttaminen tai UNFCCC:hen lisättävä uusi pöytäkirja. Myös oikeudellisesti sitovien ja sitomattomien välineiden yhdisteleminen on mahdollista. Oikeudellisesti sitovan sopimuksen hyväksyminen Kööpenhaminassa edellyttää, että menettelytapavaatimukset täyttyvät. Sopimuspuolen on ehdotettava pöytäkirjan tai muutoksen tekstit vähintään kuusi kuukautta ennen Kööpenhaminan kokousta (”kuuden kuukauden sääntö”). UNFCCC:n sihteeristöön sai huhtikuun loppuun mennessä useita ehdotuksia sopimuspuolilta. Yksi niistä, Japanin ehdotus UNFCCC:hen lisättäväksi uudeksi pöytäkirjaksi, täyttää puitesopimukseen sisältyvän kuuden kuukauden säännön. Sen vuoksi on mahdollista hyväksyä puitesopimukseen Kööpenhaminassa lisättävä uusi pöytäkirja. Tähän mennessä ei ole toimitettu virallisia ehdotuksia Kioton pöytäkirjan puitteissa. Sen varmistamiseksi, että myös Kioton pöytäkirjan perusteellinen muuttaminen on edelleen mahdollista, komissio esittää, että jollei muilta sopimuspuolilta saada aiheellisia ehdotuksia, tulevassa AWG-KP:n kahdeksannessa kokouksessa (1.–12.6.2009) 1. yhteisö ja jäsenvaltiot esittävät Kioton pöytäkirjan 20 artiklan mukaisesti kyseisen pöytäkirjan perusteellisen muuttamisen hyväksymistä Kööpenhaminan COP15-kokouksessa; 2. ehdotetun muutoksen sisältö voi koostua AWG-KP:n puheenjohtajan esittämistä viimeisimmistä neuvotteluteksteistä sekä yhteisön ja jäsenvaltioiden UNFCCC:n sihteeristölle toimittamista viimeisimmistä ehdotuksista; 3. yhteisö ja jäsenvaltiot vahvistavat, että kyseinen ehdotus on tehty niiden menettelytapavaatimusten mukaisesti, joita uuden pöytäkirjan tai muutoksen hyväksyminen COP15-kokouksessa edellyttää, eikä se vaikuta niiden lopulliseen kantaan neuvotteluissa. Yhteisö ja jäsenvaltiot toimivat COP15-kokouksessa ja sen valmistelukokouksissa tiiviissä yhteistyössä sen varmistamiseksi, että COP15-kokouksessa hyväksyttävä oikeudellinen väline vastaa 3. maaliskuuta 2009 hyväksytyissä neuvoston päätelmissä ja myöhemmissä COP15-kokousta varten laadituissa päätelmissä vahvistettuja tavoitteita.